AĠĠORNAT (5): Kurt Farrugia jixhed li qal lil Schembri u lil Mizzi biex iwarrbu wara l-istorja ta' 17 Black
Imtella' Lulju 17, 2020 - Aġġornata 17 Ta' Lulju, 2020 7:36pm Kompliet l-inkjesta pubblika indipendenti dwar il-qtil ta' Daphne Caruana Galizia. Quddiem il-bord tal-inkjesta qed jixhed l-ex Kap tal-Komunikazzjoni tal-Gvern Kurt Farrugia. Is-Sur Farrugia wasal fl-awla akkumpanjat mill-avukati tiegħu Pawlu Lia u Charlon Gouder. Fuq il-pedana tax-xhieda, is-Sur Farrugia kkonferma li bejn l-2008 u l-2013 kien Direttur tal-Komunikazzjoni tal-Partit Laburista, u fl-2013 inħatar Kap tal-Komunikazzjoni tal-Gvern, fejn kellu kuntratt li jiġġedded sena sena. Qal li d-deċiżjonijiet tal-komunikazzjoni tal-Gvern kien joħodhom hu, filwaqt li mexa mal-proċeduri taċ-ċivil. Mistoqsi kif kien jirreaġixxi għall-kritika ta' Daphne Caruana Galizia, is-Sur Farrugia qal li l-pinna tagħha dejjem kienet kritika ma' dak kollu li għandu x'jaqsam mal-Partit Laburista. Is-Sur Farrugia qal li ftit li xejn kellu interazzjonijiet mas-Sinjura Caruana Galizia, iżda qal li kellu relazzjoni ta' xogħol tajba magħha. Wera l-fehma li l-kitba tagħha kienet tweġġa', għax fost oħrajn kienet tikteb li hu qasir, oħxon u injurant, u kienet titkeb fuq tfal tal-politiċi, Jiftakar li ħafna drabi hu u l-ex Prim Ministru Joseph Muscat ma kinux jirreaġixxu għal kitbietha. Ma jiftakarx li Daphne Caruana Galizia qatt bagħtet mistoqsijiet dwar Konrad Mizzi u Keith Schembri fuq il-Panama Papers Mistoqsi kemm ilu jaf lil Keith Schembri, is-Sur Farrugia qal li sar jafu fl-2009, meta kien Direttur tal-Komunikazzjoni tal-Partit Laburista. Kien jaf li s-Sur Schembri kien imdaħħal fin-negozju u kien jaf li ħabib ta' Dr Muscat. Is-Sur Farrugia qal li kellu relazzjoni professjonali mas-Sur Schembri. Dwar Konrad Mizzi, is-Sur Farrugia qal li saru jaf bih fl-2010/2011 meta Dr Muscat kien għarrfu li se jkun kandidat tal-PL. Is-Sur Farrugia qal li Dr Mizzi kien jenfasizza li jekk jorħsu l-kontijiet tad-dawl u l-ilma, l-ekonomija kienet se tirpilja. Fl-2016 faqqa' l-iskandlu tal-Panama Papers. Mistoqsi x'reazzjoni kellu għal din l-aħbar, is-Sur Farrugia stqarr li ma jiftakarx li qatt kellimha dwar dan is-suġġett. Lanqas jiftakar li qatt bagħtet mistoqsijiet dwar Konrad Mizzi u Keith Schembri. Qal li kien staqsa lil Konrad Mizzi u lil Keith Schembri dwar din l-aħbar u ġiet ifformulata reazzjoni; li kien hemm fatti li ma kinux veritieri u nħarġet risposta mid-Dipartiment tal-Informazzjoni wara li kkonsulta magħhom. Qal li kien jitkellem ma' Joseph Muscat dwar il-Panama Papers u li kienu jimxu mal-informazzjoni li ngħatat minn nies involuti. Mistoqsi jekk kienx jivverifika l-informazzjoni ta' Konrad Mizzi u Keith Schembri, qal li hu kien joqgħod fuqhom, u l-istqarrijiet kienu joħorġu f'isem il-Gvern mhux f'isimhom. Mistoqsi jekk Brian Tonna kellux uffiċċju Kastilja, wieġeb li ma jiftakarx li kellhom. Qal li lil Tonna ġieli rah Kastilja imma lil Karl Cini qatt ma rah. Is-Sur Farrugia qal li uffiċċju speċifiku żgur Nexia BT ma kellhomx Kastilja. Mistoqsi jekk ħassux li kellu jitkellem ma' Nexia BT, is-Sur Farrugia qal li ma kienx l-irwol tiegħu li jsaqsi lil terzi. Jirrakkonta li kien hemm xokk f'Kastilja meta saru jafu bil-qtil ta' Caruana Galizia Mistoqsi dwar rapporti tal-FIAU jew kopji qatt ġewx f'idejh, is-Sur Farrugia qal li kien jarahom biss fuq il-midja. Mistoqsi fejn kienu hu u l-ex Prim Ministru Joseph Muscat meta sar magħruf li nqatlet is-Sinjura Caruana Galizia, is-Sur Farrugia qal li kienu f'attivita' f'Tas-Sliema u dakinhar, Keith Schembri ma kienx magħhom. Fi kliem is-Sur Farrugia, kulħadd kien ixxukkjat bl-aħbar. Is-Sur Farrugia qal li Joseph Muscat kien irċieva messaġġ li kien hemm karozza bomba l-Mosta. Dr Muscat qal li dik kienet ir-rotta li tgħaddi Michelle Muscat bit-tfal. Dr Muscat qallu biex jiċċekkja ftit. Is-Sur Farrugia ċempel lill-Brigadier tal-Forzi Armati biex jara ġara u dan qallu li ma kienx jaf. Ċempel lill-Kummissarju tal-Pulizija u qallu li hemm suspett li l-karozza bomba kienet ta' Daphne Caruana Galizia. Is-Sur Farrugia qal li eżatt kif qed jgħid dan lil Dr Muscat, daħal Keith Schembri fl-uffiċċju u kien hemm xokk. Qal li Dr Muscat ried li jitkellem dwar il-każ u ċempel mill-ewwel lil Dr Adrian Delia. Dr Muscat għarrafhom biex jagħmlu konferenza stampa mill-ewwel. Is-Sur Farrugia qal li jiftakar lil kulħadd ixxukkjat. L-eks Kap tal-Komunikazzjoni jiċċara li ma kienx involut fil-blog ta' Glenn Bedingfield Mistoqsi kienx involut fil-blogg ta' Glenn Bedingfield, is-Sur Farrugia qal li ma kienx involut fih. Qal li ġieli qabel u ġieli ma qabilx fuq l-istil li kien jikteb bih. Is-Sur Farrugia qal li ġieli kellmu fuq l-istil tiegħu u ġieli qal lil Bedingfield li kien hemm kitba li seta' jevita. Bedingfield kien iwieġeb li hu għandu aspirazzjonijiet politiċi u dak hu l-istil tiegħu. Qal li Dr Muscat ġieli waqqaf stejjer dwar membri fil-Gvern Nazzjonalista bejn l-2008 u l-2013 biex ma joħorġux għax kienu personali. Jgħid li Yorgen Fenech ma kienx imur fil-kwartieri tal-PL u hu ma kienx jafu Mistoqsi jekk kienx jara lil Yorgen Fenech, is-Sur Farrugia li ma kienx jiġi l-Kwartieri tal-PL u ma kienx jafu. Kien jaf bil-kumpanija kif jafha kulħadd. Mistoqsi jekk qatt rax lis-Sur Fenech Kastilja, is-Sur Farrugia qal li hu dejjem rah f'okkażjonijiet pubbliċi. Mistoqsi meta sar jaf li Fenech kien persuna ta' interess fil-qtil Caruana Galizia, is-Sur Farrugia qal li kien sema' b'ismu mit-teżijiet li kien ikollhom il-ġurnalisti u mill-mistoqsijiet li kienu jibagħtu. Qal li l-linja ġenerali li kien jagħti lill-ġurnalisti kienet li l-investigazzjonijiet għadhom għaddejjin u li l-Gvern determinat li dawn isiru kif suppost. Jisħaq li ma kienx konxju tal-qrubija bejn Keith Schembri u Yorgen Fenech Is-Sur Farrugia qal li ma kienx konxju li Keith Schembri u Yorgen Fenech kienu daqshekk qrib. Qal li kien konxju li Keith Schembri kien jaf ħafna nies, u li Schembri jaf lil Fenech, kif kien jaf negozjanti oħrajn. Qal li sar jaf li kienu daqshekk qrib meta bdew isiru l-arresti u mill-midja. Mistoqsi jekk kienx jara lil Fenech Kastilja, qal li kien rah f'okkażjoni pubblika relatata mal-power station, u darb' oħra rah fir-reception ta' Kastilja ma' grupp nies meta kellu laqgħa ma' Schembri. Is-Sur Farrugia qal li ma kienx jaf li Mizzi u Schembri fetħu l-kumpaniji fil-Panama. Meta sar jaf qal li talabhom spjegazzjonijiet fid-dettall. Ir-reazzjoni tagħhom kienet li mhux qed tingħad il-verità. Dwar 17 Black, qal li bl-istess mod kien staqsiehom u qalulu li m'għandhom l-ebda konnessjoni mal-kumpanija. Stqarr li hu ma kienx iwieġeb għal Schembri u Mizzi, u ma kienx jiddefendi l-pożizzjoni tagħhom, iżda l-pożizzjoni tal-Gvern. Qal li l-PM Muscat kien qal lill-Pulizija biex waqt il-laqgħa dwar ir-rejd fil-Marsa ma jsemmux ismijiet Is-Sur Farrugia qal li kien preżenti għal laqgħa bejn il-Pulizija u l-Prim Ministru dwar azzjoni li kienet se tieħu l-Pulizija. Qal li kien hemm Joseph Muscat, Keith Schembri, l-Brigadier, il-Kummissarji u l-Ispettur Arnaud. Ma jiftakarx li kien hemm Valletta f'din il-laqgħa, iżda ma jeskludix il-possibiltà. Sostna li Dr Muscat kien għamilha ċara biex waqt il-laqgħa ma jissemmewx ismijiet, u ma kinux issemmew ismijiet. Fil-laqgħa kien intqal lilhom li fis-sigħat ta' wara kienet se ssir operazzjoni ta' arrest fejn kien hemm it-tined tal-patata fil-Marsa. Konrad Mizzi kien qal lis-Sur Farrugia li dak li kitbet Caruana Galizia dwar il-kont fil-Panama kien 'bluff' Mistoqsi dwar ir-raba' sular, is-Sur Farrugia qal li kellu l-uffiċċju tiegħu hemm fuq u kien is-sular iddedikat għall-kampanja elettorali. Is-Sur Schembri kellu uffiċċju ieħor f'dak is-sular. Is-Sur Farrugia qal li hi sfortuna li x-xogħol kollu li sar mill-Partit Laburista mill-2008 ġie mtappan minn avvenimenti li seħħew fl-aħħar snin. Said Pullicino staqsa dwar iż-żrar fiż-żarbun li qal li għandu Joseph Muscat. Is-Sur Farrugia qal li qed jgħid lill-bord dak kollu li jaf. Mistoqsi dwar il-proġett tal-power station tal-gass, is-Sur Farrugia qal li saru laqgħat fit-tul biex jitraħħsu l-kontijiet tad-dawl u l-ilma qabel l-2013. Is-Sur Farrugia qal li qatt ma sema' affarijiet dwar il-proġett li setgħu kienu problematiċi. Meta jaqra affarijiet dwar il-proġett illum, stqarr li jiddarras. Is-Sur Farrugia tenna li dan l-aħħar fil-midja sema' b'fatti li qatt ma semagħhom qabel, u li kien jaf hu li l-Enemalta se jkollha proġett barra minn Malta li minnu kienet se taqla' l-flus. Ix-xogħol li sar minnu dejjem kien b'rieda tajba. Is-Sur Farrugia qal li qatt ma ttieħdu deċiżjonijiet għal xi gwadann personali ta' xi ħadd. Mistoqsi dwar il-ftuħ tal-kumpaniji fil-Panama wara fl-2013, is-Sur Farrugia qal li l-ewwel darba li sema' b'xi ħaġa fuq hekk kienet meta kitbet Daphne Caruana Galizia u għokritu għajnu. Qal li kien staqsa lil Konrad Mizzi dwar dak li kitbet Daphne Caruana Galizia, u Dr Mizzi qal li dan kien bluff. Is-Sur Farrugia jwieġeb dwar iż-żjara fl-Ażerbajġan Mistoqsi dwar l-offerta ta' €1 miljun li kien għamel il-Gvern għal min joffri tagħrif li jwassal biex jinqabad il-mandat tal-qtil ta' Daphne Caruana Galizia, is-Sur Farrugia qal li din kienet tingħad b'mod kontinwu fil-midja. Dr Azzopardi staqsa meta marru l-Ażerbajġan, Is-Sur Farrugia qal li d-delegazzjoni kienet magħmula minn 4 persuni u saret fl-2014. Is-Sur Farrugia qal li l-komunikazzjoni mal-midja kien se jagħmilhom hu bħala l-Kap tal-Komunikazzjoni. Qal li mhux dejjem ikun hemm uffiċjali pubbliċi tal-Gvern fuq safar. Is-Sur Farrugia qal li ma kien hemm xejn x'taħbi u li kieku ġrat illum, kien jistieden il-ġurnalisti. Fil-laqgħat ma jiftakarx li ġie diskuss il-proġett tal-power station. Is-Sur Farrugia qal li fl-2015 marru l-Ażerbajġan flimkien ma' Dr Muscat u ltaqgħu mal-President tal-Ażerbajġan. Is-Sur Farrugia qal li kienu mistiedna t-TVM u d-DOI. Is-Sur Farrugia qal li l-ġurnalisti ma kinux l-Ażerbajġan għax kellhom problemi bit-titjiriet ta' konnessjoni. Fi Frar 2017 Caruana Galizia kitbet li Kurt Farrugia qatt ma weġibha dwar li Konrad Mizzi u Keith Schembri kellhom jiftħu kontijiet bankarji fil-Bahamas. Is-Sur Farrugia qal li joqgħod fuq il-kelma tagħha li ma weġibhiex imma ma ngħatax struzzjonijiet biex ma jweġibhiex. Is-Sur Farrugia jgħid li Keith Schembri ma tahx tweġiba sodisfaċenti fuq 17 Black Mistoqsi meta sar jaf li Yorgen Fenech kien is-sid tal-kumpanija 17 Black, is-Sur Farrugia qal li kellu ħjiel dwar dan f'Novembru 2018 meta ħarġu l-istorja r-Reuters u t-Times of Malta. Is-Sur Farrugia qal li tkellem ma' Keith Schembri u fi kliemu "ma ngħatax tweġiba sodisfaċenti" meta ffaċċjah b'domandi li bagħtulu l-ġurnalisti. Is-Sur Farrugia qal li Schembri qallu li "jista' jkun" li Fenech huwa s-sid ta' 17 Black. Mistoqsi jekk issemmietx il-kelma 'riżenja' wara li ħarġet din l-istorja, is-Sur Farrugia li iva ssemmiet. Is-Sur Farrugia qal li kien qal lil Schembri u lil Mizzi li ma kienx posthom fil-pożizzjoni tagħhom meta ħarġu dawn l-istejjer u kellhom jitilqu. Qal li din il-fehma kienet ukoll il-fehma ta' membri fil-Kabinett. Tixhed Corinne Vella, oħt Daphne Caruana Galizia Ippreżentat lill-bord għadd ta' artikli u recordings ta' Daphne Caruana Galizia li ġie rrekordjat fil-bidu ta' Ottubru tal-2017. Fir-recording qed tgħid li nbidlet fi 'scapegoat' nazzjonali. Fl-intervista semmiet it-theddid li kienet tirċievi. Corinne Vella qalet li oħtha kien qed issaqsi, fost oħrajn, dwar il-korruzzjoni fil-Gvern u ma kinitx tingħata tweġiba. Waqt li elenkat dak illi sejħet tgħajjir minn esponenti tal-Gvern li kienet tirċievi oħtha, is-Sinjura Vella qalet oħtha kienet tiġi ffastidjata l-ħin kollu. Il-Qorti aġġornat is-seduta għal nhar l-Erbgħa filgħodu, meta mistenni jixhed il-Ministru Evarist Bartolo.